﻿ PUNCTE DE VEDERE LEGILE SALARIZĂRII UNITARE A PERSONALULUI  PLĂTIT DIN FONDURI PUBLICE IOAN MĂRGINEAN La sfârşitul anului 2010, în România au fost adoptate legi de importanţă crucială în domeniul social. Fac această evaluare pornind de la faptul că prevederile lor influenţează în mod direct condiţiile de viaţă a milioane de persoane, iar, pe un plan mai general, acestea au efecte pentru întreaga societate românească. Este vorba despre noile legi ale salarizării personalului plătit din fonduri publice (Legea-cadru nr. 284 şi Legea nr. 285 de salarizare în anul 2011), la care mă voi referi în continuare, şi aceea privind pensiile (pe care îmi propun să o abordez cu altă ocazie). Mai înainte de toate, doresc să mă refer la faptul că ideea cuprinderii într-o lege comună a reglementărilor privind salarizarea personalului plătit din fonduri publice este binevenită fie şi numai dacă avem în vedere transparenţa şi înlesnirea analizelor comparative, dar beneficiile pot fi mult mai mari, în măsura în care diverşi actori sociali exercită un control şi pot influenţa stabilirea unui sistem de salarizare cât mai corect, în sectorul bugetar. Apoi, însuşi titlul şi chiar redactarea legilor ar putea avea un efect benefic asupra limbajului de zi cu zi, pentru că nu conţine cuvântul „bugetar”, cunoscut fiind faptul că „bugetar” este utilizat adesea cu o nuanţă depreciativă, chiar peiorativă („bugetarul ar trebui să se mulţumească cu salariul mic, fiind plătit de noi toţi”). Pe de altă parte însă expresia „salarizare unitară” nu are suficientă acoperire, chiar dacă sunt vizate toate categoriile de salariaţi plătiţi din fonduri publice (buget central, bugetele locale şi ale asigurărilor sociale de stat, fonduri speciale), în cadrul unor scale de ierarhizare a funcţiilor pe clase, gradaţii şi coeficienţi de salarizare. În fapt, aşa cum se poate constata din cuprinsul legii-cadru, sunt o serie de prevederi speciale de acordare de sporuri, de la o familie ocupaţională la alta de funcţii bugetare (administraţie; învăţământ; cultură; diplomaţie; justiţie; apărare, ordine publică şi siguranţă naţională; personalul din autorităţile şi instituţiile publice), iar aceste prevederi reduc simţitor şansele pentru înfăptuirea a ceea ce ar putea însemna o salarizare unitară, dacă ar fi posibil aşa ceva. De altfel, chiar din cuprinsul legii (Art. 3), caracterul unitar se referă la reglementarea salarizării tuturor categoriilor de personal din sectorul bugetar. Adresa de contact a autorului: Ioan Mărginean, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXII, nr. 1, 2011, p. 106–109 2 LEGILE SALARIZĂRII UNITARE A PERSONALULUI PLĂTIT DIN FONDURI PUBLICE 107 Legea-cadru este destinată să înlocuiască o altă lege, adoptată doar cu un an înainte, care avea acelaşi obiectiv declarat, de „salarizare unitară” (Legea nr. 330/ 2009), dar care s-a dovedit imposibil de aplicat şi, prin urmare a fost abrogată şi nu doar completată prin noua lege. Un motiv pentru acest demers poate fi şi acela că s-a dorit să se rezolve şi o problemă de natură juridică, şi anume, evitarea revenirii de la 1 ianuarie 2011 la salariile anterioare reducerii lor cu 25%, operată pentru perioada iulie–decembrie 2010 (măsură considerată constituţională pentru că se aplica la întregul personal plătit din fonduri publice pentru o perioadă limitată de timp). Nu mai insist aici şi acum asupra reducerilor salariale, aş spune doar că, pe de o parte, statul poate reduce salariile angajaţilor săi, dar cu o justificare întemeiată pe normative de lucru/ atribuţii de serviciu. Mai adecvat ar fi să fie concediaţi, pe baza evaluării performanţelor în muncă, aceia de a căror activitate nu mai este nevoie. Pe de altă parte, tot statului, prin instituţiile sale, îi revin atribuţiile de a se asigura că serviciile publice sunt acoperitoare şi de calitate, raportat la nevoile societăţii şi ale cetăţenilor. Tocmai furnizarea acestor servicii cu o cât mai bună gestiune a resurselor ar trebui să fie preocuparea statului, în condiţiile economiei de piaţă, iar dacă resursele prisosesc, să se decidă diminuarea fiscalităţii. Astfel, sporesc veniturile disponibile ale populaţiei şi se stimulează mediul de afaceri. Deocamdată o problemă distinctă o reprezintă încasarea deplină a obligaţiilor fiscale datorate de către populaţie şi firme, dar şi de regiile şi companiile de stat. Mai mult, acestea din urmă ar trebui să aducă venituri la buget şi nu să lucreze în pierdere, iar din aceste venituri să se poată face investiţii pentru dezvoltare. Revenind la legile salarizării, constatăm că, în baza Legii-cadru, în fiecare an ar urma să se adopte câte o lege a salarizării, pe anul respectiv, în sectorul bugetar. În anul 2011 se fac doar încadrările pe funcţii, în acord cu noile prevederi din Legea-cadru, dar nu intră în vigoare coeficienţii de ierarhizare a salariilor şi nici valoarea de referinţă, de 600 lei. Introducerea acestor prevederi ar fi însemnat modificări importante ale salariilor, creşteri, dar şi descreşteri, ca urmare a valorii coeficienţilor de ierarhizare. Totodată, în legea pentru anul 2011, s-a prevăzut, pe de-o parte, o creştere cu 15% a salariilor diminuate anul trecut, iar pe de altă parte, eliminarea celui de-al treisprezecelea salariu şi a premiilor. Această creştere este binevenită, pentru că altfel salariile ar fi urmat să scadă în continuare. Aşa, cel puţin, se menţin în apropierea nivelul salariului diminuat în anul 2010. Un calcul simplu ne arată că salariul nominal lunar creşte cu 5%, comparativ cu cel dinaintea reducerii cu 25% (echivalentul lunar al celui de-al treisprezecelea salariu fiind de circa 8%, iar al premiilor, de 2%), restul de 5 puncte procentuale trec în contul inflaţiei din anul 2010, care va depăşi valoarea de 7%, aşa încât se înregistrează un minus de cel puţin 2% al salariului real. Cât priveşte reglementările comune ale salarizării personalului plătit din fonduri publice, din Legea-cadru, acestea constau dintr-un sistem de 110 clase de salarizare pe funcţii şi gradaţii corespunzătoare unor tranşe de vechime, respectiv o scală de la 1 la 15 a coeficienţilor de ierarhizare a salariilor. În fapt, numai 108 IOAN MĂRGINEAN 3 extremele scalei coeficienţilor de ierarhizare sunt numere întregi, restul valorilor fiind alcătuite din numere cu câte două zecimale (teoretic, sunt disponibile 1 401 valori ale scalei coeficienţilor de ierarhizare. Despre sistemul ales în determinarea salariilor personalului din sistemul bugetar am putea spune că el este rezultatul unei opţiuni mai mult sau mai puţin întemeiate şi, evident, al unui vot politic. Aşa cum este de aşteptat, un astfel de sistem este puţin predictibil, iar consensul actorilor sociali şi politici este crucial pentru stabilitatea lui. De exemplu, de ce funcţiile sunt dispuse pe 110 clase şi nu pe mai multe sau pe mai puţine? De ce raportul dintre salariul minim şi maxim este de 1 la 15? De ce unei anumite funcţii i se asociază o anumită clasă de salarizare şi nu alta? De ce nu se introduc gradaţii şi tranşe de vechime identice, inclusiv la funcţiile de demnitate publică? Iar întrebările ar putea continua şi ele preocupă pe multe persoane, şi tocmai de aceea ne putem aştepta la modificări ale legii, în viitor, dacă nu chiar la abrogarea ei fără o demonstraţie justificativă. În ce mă priveşte, aici doresc să mă refer la un aspect de natură generală, şi anume la corespondenţa dintre clasele funcţiilor şi coeficienţii de ierarhizare a salariilor. Constatăm o însemnată disproporţionalitate între cele două componente. Astfel, la baza ierarhiei claselor, diferenţele dintre coeficienţii de încadrare sunt foarte mici (câte două, maxim patru sutimi), în zona mediană diferenţele sunt de opt şi nouă sutimi, pentru ca la sfârşitul ierarhiei să crească simţitor, respectiv diferenţe de 35–45 sutimi. Acest fapt conduce la concentrarea funcţiilor pe prima parte a scalei coeficienţilor de încadrare, acolo unde salariile sunt foarte mici. Dacă luăm în considerare anumite puncte pe scala claselor, constatăm discrepanţe în corespondenţa cu ierarhia coeficienţilor. De exemplu: clasei 11 situată la pragul de sus al decilei 1 (10% din scală) îi corespunde coeficientul 1,28 (faţă de valoarea teoretică de 1,5 cât reprezintă nivelul de sus al primei decile din această scală); jumătăţii scalei (clasei 55) îi revine coeficientul 3,79 , ceea ce înseamnă un sfert din ierarhia coeficienţilor, faţă de valoarea teoretică de 8, dar căruia îi corespunde clasa 85; clasei 99 (90% din scală) îi corespunde un coeficient de 11,25 (faţă de 13,5, coeficient teoretic), iar celor 10% clase din vârful ierarhiei alocate exclusiv funcţiilor de demnitate publică le revin o pătrime din scala coeficienţilor. Din aceste comparaţii nu vrem nicidecum să se considere că la vârful ierarhiei salariile ar fi prea mari, poate nu sunt suficient de mari şi poate nici raportul de 1 la 15 să nu fie suficient de mare, dar soluţia acceptabilă nu este aceea de a trimite majoritatea funcţiilor la prima parte a ierarhiei veniturilor şi cu o valoare de referinţă mică. În situaţia actuală, ecartul între funcţiile de la vârful ierarhiei, care oricum sunt puţine, ar putea să fie mai mic, şi să se ajungă la o corespondenţă predictibilă între ierarhiile funcţiilor pe clase şi pe coeficienţi de încadrare. În prezent, problema cu totul aparte o constituie nivelul mic al salariilor de la baza ierarhiei şi chiar până la jumătatea scalei coeficienţilor. Într-adevăr, salariile de la baza ierarhiei de încadrare sunt extrem de mici, iar pentru aceste salarii se 4 LEGILE SALARIZĂRII UNITARE A PERSONALULUI PLĂTIT DIN FONDURI PUBLICE 109 plătesc contribuţiile sociale şi impozitul, în total 30% din salariu. Prin urmare, salariul net pentru cei care sunt plătiţi cu salariul minim (670 lei) şi nu au deduceri de impozite pentru persoane în întreţinere este de 470 lei lunar. La cumpărarea produselor şi plata serviciilor mai achită 24% TVA, aşa încât pentru ei rămân doar 380 lei (12,67 lei/zi), ceea ce îi situează la valoarea pragului de sărăcie severă. Dar şi salariaţii care au salarii nete în jur de 1 000 lei lunar, iar în această categorie nu intră doar persoane cu pregătire scăzută şi muncă manuală, ci şi specialişti cu studii superioare, se confruntă cu mari dificultăţi materiale. Astfel de situaţii sunt caracteristice pentru întregi sectoare bugetare, cum sunt învăţământul, cercetarea, îngrijirea sănătăţii, unde cele mai înalte funcţii de execuţie nici nu ajung la jumătatea scalei coeficienţilor de ierarhizare, dar nici cei care deţin funcţii de conducere nu intră în ultimul sfert al scalei coeficienţilor de ierarhizare. În concluzie, Legea-cadru a salarizării ar trebui modificată, chiar dacă se menţin actualele scale ale claselor şi coeficienţilor de încadrare, dar să se acorde valori superioare, în raport cu importanţa reală a muncii pe care o depun şi specialiştilor din diverse sectoare de activitate, şi fără a se diminua încadrările celor de la vârful ierarhiei. Evident că o astfel de schimbare conduce la o creştere a cheltuielilor cu salariile în sectorul bugetar (eventual printr-o redirecţionare a acestor cheltuieli până se va reuşi o creştere a veniturilor la buget) dar, totodată, nu este realist să ne aşteptăm la asigurarea cu specialişti, motivarea lor în muncă, perfecţionarea profesională continuă şi câştigarea de noi competenţe, dacă salariile sunt nu doar disproporţionat de mici faţă de alte ţări din UE, dar şi în raport cu câştigurile din alte sectoare bugetare din România. Primit: 30. 12. 2010 Acceptat: 04. 01. 2011 Redactor: Iuliana Precupeţu 